বক্তব্যে ক্ষোভের আঁচ থাকলেও নিজেকে ‘ক্ষুব্ধ’ বলতে নারাজ নিহত পুলিশকর্মী তাপস চৌধুরীর স্ত্রী মিনতি। দার্জিলিঙে নিহত সাব-ইনস্পেক্টর অমিতাভ মালিকের স্ত্রী বিউটিকে তিনি বলতে চান, ‘‘আমিও স্বামী হারিয়েছি। তবু বলছি, হতাশ হয়ো না, আইনে আস্থা রাখো। নিজের উপর আস্থা রাখো। নিজেকে শক্ত করো।’’

মিনতি চৌধুরী। হিলটন ঘোষ
অমিতাভের পরিণতি দেখে ২০১৩ সালের ১২ ফেব্রুয়ারি ঘুরেফিরে আসছে মিনতির স্মৃতিতে। ওই দিন গার্ডেনরিচের হরিমোহন ঘোষ কলেজে ছাত্র সংঘর্ষ থামাতে গিয়ে দুষ্কৃতীদের গুলিতে প্রাণ হারিয়েছিলেন তাপস। তার বিচারপ্রক্রিয়া কোন স্তরে রয়েছে, তা অবশ্য জানা নেই মিনতির। তাঁর কথায়, ‘‘আমি সম্পূর্ণ অন্ধকারে।’’ 
সাত মাস আগে আলিপুর আদালতে বিচারপ্রক্রিয়া শুরু হয়েছে। ৯১ জন সাক্ষীর মধ্যে সাক্ষ্যগ্রহণ হয়েছে ন’জনের। মিনতির কথায়, ‘‘বছরখানেক ধরে পুলিশ বা সরকারি আইনজীবী, কেউ আমার সঙ্গে যোগাযোগ করেননি। অভিযুক্তদের জামিন সংক্রান্ত একটি বিষয়ে আমার সঙ্গে সিআইডি’র শেষ কথা হয়েছিল এক বছর আগে।’’ 

তাপস চৌধুরী।  ফাইল চিত্র
তার পরই তিনি ফিরে যান অমিতাভ-বিউটি প্রসঙ্গে। বলেন, ‘‘ছেলেমেয়ের মুখের দিকে তাকিয়ে সব সামলে নিয়েছি আমি। আর বিউটি বাচ্চা মেয়ে। সবে তো বিয়ে হয়েছিল।’’ 
তাপসের মৃত্যুর পর তাঁর বাড়িতে গিয়ে ‘১৫ দিনের মধ্যে সুবিচারের’ প্রতিশ্রুতি দিয়েছিলেন মুখ্যমন্ত্রী মমতা বন্দ্যোপাধ্যায়। গার্ডেনরিচের তৃণমূল নেতা মহম্মদ ইকবাল ওরফে মুন্না-সহ (তখন কলকাতা পুরসভার ১৫ নম্বর বরোর চেয়ারম্যান) ২৫ জনকে গ্রেফতার করেছিল সিআইডি। 
ঘটনার ৭৯ দিনের মাথায় সিআইডি আলিপুর আদালতে চার্জশিট জমা দিলেও দীর্ঘ দু’বছর পর চার্জগঠন হয়েছিল ন’জনের বিরুদ্ধে। ভিডিও ফুটেজে যাকে গুলি চালাতে দেখা গিয়েছিল, সেই শেখ সুভান এখন জেলে। মুন্না-সহ বাকি আটজন জামিনে মুক্ত। ইতিমধ্যেই দু’বার ওই মামলার সরকারি আইনজীবী বদল হয়েছে। 
এত দেরি কেন? বর্তমান সরকারি আইনজীবী তীর্থঙ্কর রায়ের বক্তব্য, ‘‘প্রায় শ’খানেক সাক্ষী। সময় তো লাগবেই। তবে মূল অভিযুক্তকে হেফাজতে রেখেই বিচার চলছে। চেষ্টা চলছে যাতে দ্রুত বিচার শেষ করা যায়।’’ 
আর মিনতির আশা, ‘‘সরকার যখন বলেছে, তখন আশা করছি, নিশ্চয় সুবিচার হবে।’’